# Skrivevejledning, forskningsartikler

SKRIVEVEJLEDNINGER TIL TIDSSKRIFT FOR UDDANNELSESVIDENSKAB

*I denne vejledning findes de overordnede retningslinjer, som forskningsartikler må følge for at kunne komme i betragtning til udgivelse i Tidsskrift for Uddannelsesvidenskab. Læs denne vejledning forud for indsendelse af bidrag til redaktionen. I et separat dokument findes den Word-skabelon, som skal benyttes til opsætning af tekstbidrag [link til Skriveskabelon]. Skrivevejledning til bidrag i kategorien ”Indblik og Indspark” samt boganmeldelser findes ligeledes i et separat dokument [link til Skrivevejledning, Indblik og Indspark].*

Redaktionen kontaktes på mail: djes@edu.au.dk

## KATEGORIER

Tidsskrift for Uddannelsesvidenskab (DJES) indeholder originale forskningsartikler, som præsenterer ny empirisk forskning, bidrager med nye vinkler, udfolder og analyserer eksisterende problemstillinger eller bidrager til teori- og/eller metodeudvikling inden for uddannelsesvidenskab. DJES indeholder også sektionen ”Indblik og Indspark”, der rummer formidlingsartikler, boganmeldelser og essays, som er holdningsbaserede med afsæt i relevante, samtidige og aktuelle uddannelsesvidenskabelige tematikker. Denne vejledning vedrører alene forskningsartiklerne.

Alle publicerede forskningsartikler har været genstand for dobbelt blind peer review.

## LÆNGDE

Manuskripter til artikler skal være på mellem 6.000 og 8.000 ord inklusivt abstract og noter, men eksklusiv referencer og bilag.

## NØGLEORD

Du skal angive 3-5 relevante nøgleord, der muliggør fremsøgning af din artikel i forskningsdatabaser i forhold til de emner, som artiklen belyser.

## PUBLICERING

Publicering i Tidsskrift for Uddannelsesvidenskab (DJES) kræver, at artiklen ikke tidligere har været publiceret andetsteds – bortset fra som abstract, paper-præsentationer på konferencer og lignende. Artiklen må ligeledes ikke være i review andre steder ved indsendelse til DJES. Alle artikler i DJES publiceres open access og er dermed frit tilgængelige for alle. Den enkelte forfatter deler ophavsretten med Uddannelsesvidenskab. Det er forfatterens ansvar at indhente tilladelse til brug af eventuelle billeder, figurer og lignende med ophavsret.

## FORFATTERE

Alle, der krediteres som forfattere på artiklen, skal have bidraget substantielt til forskningsarbejdet og/eller artikelskrivningsprocessen jf. “The Danish Code of Conduct for Research Integrity” (UFM 2014). Alle forfattere skal være indforståede med, at artiklen publiceres i den form, artiklen indsendes i.

## ARTIKELSKABELON

Forskningsartikler til DJES skal skrives i vores artikelskabelon. De typografier, der er anvendt i skabelonen, skal benyttes. Af skabelonen fremgår formelle retningslinjer for opsætning af teksten ift. orddeling, indrykning, brug af citater, referencer, noter, tabeller, figurer m.v.

## ABSTRACT (BÅDE DANSK OG ENGELSK)

Abstractet skal kort (maks. 150 ord) angive artiklens formål, baggrund, empiriske/teoretiske grundlag samt dens hovedpointer. Det danske abstract placeres først i artiklen under titel og forfatternavne og skrives i kursiv. Det engelske abstract placeres allersidst i artiklen efter referencelisten og skrives som almindelig brødtekst.

## DOBBELT BLIND PEER REVIEW

Dobbelt Blind Peer Review medfører, at forfatteren skal indsende **to versioner af sit manuskript**. Én originalversion med den fulde tekst, og en anonymiseret version, hvor al information, der identificerer forfatteren er fjernet. Den anonymiserede version skal dermed umiddelbart kunne sendes til anonym fagfællebedømmelse. Anonymiseringen indebærer fjernelse af forfatternavn, arbejdssted, m.v. I teksten kan information, der identificerer forfatteren - såsom referencer og fodnoter – erstattes med fx: [“forfatter” + “årstal”]. Der må ikke fremgå tekster af forfatteren i litteraturlisten i den anonymiserede udgave. Til slut skal alle markører, der identificerer forfatteren, fjernes fra den elektroniske fil. Det gøres ved at undersøge dokumentet for egenskaber og personlige oplysninger samt fjerne markørerne. I denne guide fra Microsoft kan du se nøjagtig, hvordan du gør: Guide til anonymisering [se fx her <https://journals.ucn.dk/index.php/cepra/blind> ]

## SPROG

DJES publicerer primært artikler på dansk og engelsk, men accepterer ligeledes i begrænset omfang artikler på norsk og svensk, når de er relevante for en dansk uddannelsesvidenskabelig kontekst eller har generel nordisk/skandinavisk relevans og/eller aktualitet.

## FOTOS, ILLUSTRATIONER OG LIGNENDE

Leveres separat og navngives tydeligt. Disses placering i teksten markeres enten i [kantet parentes] eller ved at indsætte dem i manuskriptet. Fotos og illustrationer leveres i formaterne tiff, png eller jpg. Det er forfatterens ansvar at sikre, at ingen (andre end forfatteren selv) har ophavsrettigheder til de anvendte illustrationer, fotos mv.

## KOMMATERING

Anvend grammatisk komma (startkomma).

## LTTERATUR-/REFERENCELISTE

Alle referencer i referencelisten skal være anvendt i artiklen. Undgå venligst overflødige referencer til egne publikationer. Referencelisten opstilles efter artiklen alfabetisk ud fra forfatters efternavn. Litteratur/referenceliste følger APA-systemet (American Psychological Association System, 6. Edition, 2020). <https://apastyle.apa.org/6th-edition-resources/basics-tutorial>

## DOI SOM STANDARD I OPSÆTNING AF LITTERATURLISTE

Alle kildehenvisninger i manuskriptet skal tilknyttes et DOI (Digital Object Identifier), hvor et sådant er tilgængeligt. En DOI fungerer som en forskningsartikels CPR-nummer, der ikke ændres, selv om tidsskriftet skifter server eller serveren ændrer i artiklens link. En DOI gør artiklen lettere at finde på internettet, og gør det desuden nemmere at citere artiklen. Det er et krav i Open Journal Systems på Tidsskrift.dk, at DOI indgår som standard i opsætning af litteratur-/referencelister. Alle artikler, som publiceres i XX, får automatisk tilknyttet et DOI.

God skrivelyst!

Med venlig hilsen

Redaktionen for Tidsskrift for Uddannelsesvidenskab